2. ปัจจัยความเสี่ยง

บริษัทฯ ได้วิเคราะห์ประเด็นความเสี่ยง วิธีการป้องกันและลดความเสี่ยง สรุปได้ดังนี้

1.  ความเสี่ยงด้านการดำเนินธุรกิจ

  2.1.1 การจัดหาวัตถุดิบ

บริษัทฯ ได้ตระหนักถึงความสำคัญในการจัดหาวัตถุดิบเป็นอย่างมาก
โดยให้ความสำคัญทั้งในด้านราคา คุณภาพ และระยะเวลาในการจัดส่งวัตถุดิบ ถึงแม้ว่าปัญหาต่างๆ
ที่เกิดขึ้นทั้งภายนอกและภายในประเทศอาจจะส่งผลกระทบต่อการจัดส่งวัตถุดิบในอุตสาหกรรมอิเล็กทรอนิกส์
แต่สำหรับบริษัทฯ ของเราได้มีการวางแผนป้องกันปัญหาต่างๆ ที่อาจจะเกิดขึ้นดังกล่าวตลอดเวลา
เช่น มีการติดตามข่าวสารความเคลื่อนไหวในตลาดจัดซื้อจัดหาอย่างใกล้ชิด
การร่วมมือกับผู้ขายหรือจัดส่งในการนำระบบจัดหาจัดส่งที่เพิ่มศักยภาพมากขึ้น เป็นต้นว่า
จัดทำข้อตกลงกับคู่ค้าในระบบ VMI (Vendor Managed Inventory)
เพื่อให้มีการจัดเก็บวัตถุดิบเหล่านั้นไว้ล่วงหน้าและเป็นการรองรับความต้องการของลูกค้าที่อาจมีมากขึ้น
นอกจากนั้นบริษัทฯ ยังคงดำเนินนโยบายในการจัดการแข่งขันด้านราคาแบบรวมการซื้อ (Volume
Price Agreement) ซึ่งจะช่วยให้ต้นทุนลดลง

มีการจัดระบบการติดต่อสื่อสารกับผู้ขายอยู่อย่างสม่ำเสมอและมีประสิทธิภาพ
เพื่อให้ได้รับข้อมูลข่าวสารที่เกี่ยวกับการจัดหาและจัดส่งวัตถุดิบหรือชิ้นส่วนต่างๆ
เป็นการล่วงหน้าและถูกต้อง นอกจากนี้แล้ว ทางบริษัทฯ โดยสำนักงานจัดหาวัตถุดิบในต่างประเทศ
ไม่ว่าจะเป็นที่ประเทศเดนมาร์ก จีนหรือไต้หวัน
ได้ติดต่อกับโรงงานผู้ผลิตโดยตรงเพื่อพัฒนาการผลิตวัตถุดิบร่วมกัน
ซึ่งสามารถทำให้บริษัทได้รับชิ้นส่วนวัตถุดิบตามที่ต้องการได้อย่างต่อเนื่อง
จึงสามารถส่งสินค้าให้กับลูกค้าได้ อย่างต่อเนื่อง ช่วยให้บริษัทฯ
สามารถป้อนสายการผลิตได้ดีต่อเนื่องและส่งสินค้าได้ตามเป้าหมาย

  2.1.2 ความเสี่ยงจากการพึ่งพิงกลุ่มสินค้าหรือกลุ่มลูกค้า

บริษัทฯ มีการจำหน่ายผลิตภัณฑ์ประเภทระบบควบคุมอุตสาหกรรมคิดเป็นสัดส่วนร้อยละ 36
ของรายได้รวมในปี 2555 โดยคงอยู่ในระดับใกล้เคียงกับปี 2554
โดยจำหน่ายผลิตภัณฑ์ไปยังกลุ่มลูกค้าตลาดสแกนดิเนเวียคิดเป็นสัดส่วนประมาณร้อยละ 64 และ 62
ในระยะเวลา 2 ปีที่ผ่านมา อย่างไรก็ดี บริษัทฯ ไม่มีลูกค้ารายใดมีสัดส่วนการจำหน่ายเกินร้อยละ
40 ของรายได้จากการขายในระยะเวลา 3 ปีที่ผ่านมา

จากการพึ่งพิงรายได้จากการขายผลิตภัณฑ์ประเภทระบบควบคุมอุตสาหกรรมและกลุ่มลูกค้าตลาดสแกนดิเนเวียในสัดส่วนที่สูง
อาจเป็นผลให้การดำเนินธุรกิจของบริษัทฯ
ได้รับผลกระทบจากการลดลงของความต้องการและรูปแบบของสินค้าประเภทระบบควบคุมอุตสาหกรรมโดยมีการเปลี่ยนแปลงนโยบายทางการค้า
หรือการหดตัวของภาวะเศรษฐกิจของกลุ่มประเทศสแกนดิเนเวีย

อย่างไรก็ดี ความต้องการผลิตภัณฑ์ประเภทระบบควบคุมอุตสาหกรรมจัดได้ว่ามีความผันผวนน้อย
และมีการเปลี่ยนแปลงรูปแบบของสินค้าแบบค่อยเป็นค่อยไป
หากเปรียบเทียบกับผลิตภัณฑ์ประเภทสินค้าอุปโภคซึ่งบริษัทฯ ไม่มีนโยบายที่จะผลิตผลิตภัณฑ์ดังกล่าว
นอกจากนี้ บริษัทฯ ได้ติดตามความเคลื่อนไหวของตลาดและกฎระเบียบต่างๆ อยู่เสมอ
โดยได้รับความร่วมมือเป็นอย่างดีจากลูกค้าในการให้ข้อมูลแก่บริษัทฯ โดยจะเห็นได้ว่าบริษัทฯ
มีการปรับการผลิตให้สอดคล้องกับข้อกำหนดของคณะกรรมาธิการสหภาพยุโรป
เรื่องการจำกัดการใช้สารอันตรายบางชนิดในผลิตภัณฑ์ไฟฟ้าและอิเล็กทรอนิกส์ และบริษัทฯ
พยายามเพิ่มกำลังการผลิตอย่างเหมาะสมโดยได้ลงทุนเพิ่มในโรงงานที่สวนอุตสาหกรรมบางกะดี
และโรงงาน ในประเทศจีน เพื่อให้บริษัทฯ
สามารถรองรับคำสั่งซื้อจากกลุ่มลูกค้าทั้งตลาดสแกนดิเนเวีย และตลาดอื่นๆ ได้

นอกจากนี้ ในช่วงปี 2554 และปี 2555
บริษัทสามารถขยายกลุ่มธุรกิจเข้าสู่ธุรกิจประเภทอุปกรณ์ทางการแพทย์
อุปกรณ์ที่ใช้กับอุตสาหกรรมยานยนต์ และอุปกรณ์สื่อสารที่มีเทคโนโลยีสูงได้มากขึ้น อีกทั้งในปี 2556
บริษัทฯ มีแผนขยายฐานลูกค้าไปยังประเทศญี่ปุ่น สหรัฐอเมริกา และยุโรปตอนกลาง
ซึ่งจะส่งผลให้อัตราความเสี่ยงจากการพึ่งพิงกลุ่มสินค้าเพียงบางกลุ่มและบางเขตลดลง

2.  ความเสี่ยงทางด้านเทคโนโลยี

การรักษาฐานลูกค้าของกลุ่มตลาดสินค้าที่มีเทคโนโลยีสูง
ลูกค้ายังคงมีความต้องการและความคาดหวังให้บริษัทมีศักยภาพความสามารถในการผลิตสินค้าที่มีระบบเทคโนโลยีในระดับสูง
โดยบริษัทได้มีการจัดการศักยภาพความสามารถในการเป็นผู้นำทางด้านเทคโนโลยีดังต่อไปนี้

1.  โดยการติดตามและร่วมเป็นสมาชิกขององค์กรที่เป็นผู้นำสมาพันธ์อุตสาหกรรมการเชื่อมต่อทางด้านอิเล็กทรอนิคส์ของโลก
    IPC, The Association Connecting Electronics Industries.

2.  โดยการติดตามและทบทวนอย่างต่อเนื่อง จากการประชุมสัมมนา
    และการอบรมที่จัดขึ้นโดยผู้ผลิตและจำหน่ายเทคโนโลยีชั้นนำของโลก เครื่องจักร วัสดุ วัตถุดิบ
    รวมถึงการพัฒนากระบวนการผลิตให้เป็นระบบอัตโนมัติ

3.  โดยการมีส่วนร่วมในการวิจัยพัฒนาผลิตภัณฑ์ร่วมกับลูกค้าตั้งแต่เริ่มต้นโครงการ
    โดยอาศัยหน่วยงาน NPI (New Product Introduction) ของบริษัท

4.  โดยการมีส่วนร่วมและใช้บริการหน่วยงานวิจัยพัฒนาเทคโนโลยีและผลิตภัณฑ์ของหน่วยงานรัฐบาล
    ส.ว.ท.ช. (สำนักงานพัฒนาวิทยาศาสตร์และเทคโนโลยีแห่งชาติ) และสถาบันการศึกษา
    ในกรณีการเพิ่มประสิทธิภาพ หรืองานวิจัยที่ต้องการ

3.  ความเสี่ยงด้านการเงิน

  2.3.1 ความเสี่ยงจากอัตราแลกเปลี่ยน

เนื่องจากรายได้และต้นทุนขายส่วนใหญ่ของบริษัทฯ เป็นเงินตราต่างประเทศ
โดยสกุลเงินหลักทั้งทางด้านรายได้ และรายจ่าย เป็นเงินเหรียญสหรัฐฯ
ซึ่งการผันผวนของอัตราแลกเปลี่ยนอาจจะส่งผลกระทบต่อรายได้ และต้นทุนขาย ของบริษัทฯ
และด้วยเหตุที่รายการซื้อ รายการขาย และเงินกู้ระยะยาว ส่วนใหญ่เป็นเงินเหรียญสหรัฐฯ
ซึ่งการบันทึกทรัพย์สิน
และหนี้สินที่มีรายการเป็นสกุลเงินตราต่างประเทศจะได้รับผลกระทบจากความผันผวนของอัตราแลกเปลี่ยน
ซึ่งอาจมีผลให้เกิดกำไรหรือขาดทุนจากอัตราแลกเปลี่ยนเนื่องจากการบันทึกบัญชีได้

ในปี 2555 บริษัทฯ มีรายได้เป็นเงินเหรียญสหรัฐฯ ประมาณร้อยละ 85 ของรายได้จากการขาย
และมีรายได้เป็นเงินยูโรประมาณร้อยละ 14 ของรายได้จากการขาย
โดยมีต้นทุนวัตถุดิบที่มียอดซื้อเป็นเงินเหรียญสหรัฐฯ ประมาณร้อยละ 76 ส่งผลให้บริษัทฯ
สามารถลดความเสี่ยงจากอัตราแลกเปลี่ยนซึ่งเป็นระบบตามธรรมชาติ (Natural Hedge)
ได้บางส่วน อย่างไรก็ดี บริษัทฯ
เพิ่มเติมการบริหารความเสี่ยงจากอัตราแลกเปลี่ยนด้วยการใช้สัญญาซื้อขายเงินตราต่างประเทศล่วงหน้า
(Forward Exchange Contract)
ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้อีกระดับหนึ่ง

  2.2.2 ความเสี่ยงจากการมีผู้ถือหุ้นรายใหญ่ถือหุ้นในบริษัทฯ มากกว่าร้อยละ 50

จากการปิดสมุดทะเบียนผู้ถือหุ้นครั้งสุดท้ายในปี 2555 เมื่อวันที่ 5 กันยายน 2555
ผู้ถือหุ้นรายใหญ่ของบริษัทคือ

- บริษัทเอ็มเอฟจี โซลูชั่น จำกัด (MFG) ซึ่งถือหุ้นของบริษัทฯ คิดเป็นสัดส่วนร้อยละ 47.9
ของจำนวนหุ้นที่จำหน่ายได้แล้วทั้งหมด โดยมีนายพงษ์ศักดิ์ โล่ห์ทองคำ
ประธานเจ้าหน้าที่บริหารของบริษัทฯ ถือหุ้นในบริษัท เอ็มเอฟจี โซลูชั่น จำกัด ร้อยละ 99.96

- นายพงษ์ศ้กดิ์ โล่ห์ทองคำ ถือหุ้นบริษัทฯ คิดเป็นสัดส่วนร้อยละ 6.4
ของจำนวนหุ้นที่จำหน่ายได้แล้วทั้งหมด

ดังนั้นนายพงษ์ศักดิ์ โล่ห์ทองคำ มีสัดส่วนการถือหุ้นในบริษัทฯ มากกว่าร้อยละ 50 จึงทำให้
นายพงษ์ศักดิ์ โล่ห์ทองคำ
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่สามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นใหญ่เสนอได้
อย่างไรก็ดีผู้ถือหุ้นรายใหญ่จะงดออกเสียงในกรณีอนุมัติเรื่องที่ผู้ถือหุ้นรายใหญ่มีส่วนได้ส่วนเสีย

2.3 ความเสี่ยงจากสัดส่วนการถือหุ้นของผู้ถือหุ้นเดิมลดลง เนื่องจากการใช้สิทธิในการซื้อหุ้นสามัญ
ตามใบสำคัญแสดงสิทธิที่จะซื้อหุ้นสามัญที่เสนอขายให้แก่กรรมการและพนักงานบริษัท (ESOP-5)

ณ วันที่ 31 ธันวาคม 2555 บริษัทฯ มีใบสำคัญแสดงสิทธิที่จะซื้อหุ้นสามัญคงเหลืออยู่
คือใบสำคัญแสดงสิทธิที่จะซื้อหุ้นสามัญเสนอขายให้แก่กรรมการและพนักงานบริษัท (ESOP-5)
คงเหลือเป็นจำนวน 24,078,750 หน่วย โดยที่ใบสำคัญแสดงสิทธิ 1 หน่วย
มีสิทธิที่จะซื้อหุ้นสามัญได้ 1 หุ้น ในราคา 2 บาท ต่อหุ้น

ทั้งนี้หากกรรมการและพนักงานบริษัท ทำการใช้สิทธิในการซื้อหุ้นทั้งหมด
จะทำให้สิทธิออกเสียงและสัดส่วนการถือหุ้นของผู้ถือหุ้นในปัจจุบันลดลงร้อยละ 1.2

3.  ความเสี่ยงจากภัยธรรมชาติ

ปัจจุบันภัยธรรมชาติ เป็นอีกปัจจัยหนึ่งที่อาจก่อให้เกิดผลกระทบต่อการดำเนินงานของบริษัท
ซึ่งภัยธรรมชาติมีหลายรูปแบบแตกต่างกันเช่น อุทกภัย (น้ำท่วม) วาตภัย (พายุ) ภูเขาไฟระเบิด,
แผ่นดินไหว, สึนามิ หรือแผ่นดินถล่ม เป็นต้น สำหรับประเทศไทยแล้ว
ปัญหาน้าท่วมเป็นภัยธรรมชาติที่อาจจะเกิดขึ้นได้มากที่สุด
อย่างเช่นวิกฤตอุทกภัยที่เลวร้ายที่สุดที่เกิดขึ้นในปลายปี 2554
ซึ่งก่อให้เกิดผลกระทบต่อการดำรงชีวิตและการดำเนินธุรกิจในวงกว้าง
ซึ่งรวมทั้งจังหวัดปทุมธานีที่บริษัทฯ ตั้งอยู่ในสวนอุตสาหกรรมบางกะดี
ก็ได้รับผลกระทบจากอุทกภัยดังกล่าวเช่นเดียวกัน

อย่างไรก็ตามแผนการป้องน้าท่วมในเขตบริเวณสวนอุตสาหกรรมบางกะดีก็ได้รับการปรับปรุงแก้ไขเป็นอย่างดีเพื่อป้องกันมิให้เกิดผลกระทบจากปัญหาน้าท่วมดังกล่าวอีกต่อไป
เป็นต้นว่าได้ดำเนินการก่อสร้างเขื่อนคอนกรีตกั้นน้ำสูงประมาณกว่า 5 เมตร
จากระดับน้ำทะเลโดยรอบสวนอุตสาหกรรมบางกะดีเสร็จเรียบร้อยแล้ว
และมีการปรับปรุงยกระดับถนนหน้าสวนอุตสาหกรรมให้สูงขึ้นอีกประมาณ 60 เซ็นติเมตร
เพื่อให้สามารถสัญจรไปมาได้ตามปกติ
ส่วนการไฟฟ้าส่วนภูมิภาคที่รับผิดชอบในการจ่ายไฟฟ้าให้กับบริษัทต่างๆ ในสวนอุตสาหกรรม
ก็ได้มีการปรับปรุงสถานที่ อุปกรณ์และระบบจ่ายไฟฟ้าใหม่ โดยจะมีการเปลี่ยนเป็นระบบ Gas
Insulated Switchgear (GIS) ซึ่งเป็นระบบที่สามารถติดตั้งในอาคารได้ สำหรับภายในบริษัทฯ
แล้ว ได้ทำการป้องกันปัญหาด้วยการจัดสร้างพื้นที่การผลิตเป็นระบบสองชั้นเพิ่มเติมอีกส่วนหนึ่ง
ที่สามารถวางสายการผลิตได้ทันที
นอกจากนี้แล้วยังได้ทำการปรับปรุงโรงงานที่ถนนแจ้งวัฒนะเพื่อเป็นฐานการผลิตรองรับในกรณีฉุกเฉิน
มีการขยายกำลังการผลิตโรงงานที่เทียนจิน ประเทศจีนเพิ่มขึ้น
และมีแผนจะทำการปรับปรุงโรงงานที่สองที่บางกะดี โดยยกพื้นให้สูงขึ้น
อีกทั้งศึกษาข้อมูลการสร้างโรงงานในประเทศใกล้เคียง
เพื่อรองรับในกรณีที่โรงงานในประเทศไทยได้ใช้กำลังผลิตเต็มพื้นที่แล้ว